Repka Attila

Repka Attila (Miskolc, 1968. január 10. –) olimpiai bajnok birkózó, edző. Először 18 évesen, 1986-ban került be a válogatottba, sokszoros magyar bajnok. A Diósgyőri Birkózó Club tagjaként négy Európa-bajnoki aranyérmet és 1992-ben olimpiai bajnoki aranyérmet nyert kötöttfogású birkózásban. Miskolc első olimpiai bajnoka.

Életpályája
Versenyzői pályafutása 1978-ban indult a DVTK-ban. 1992-től a Diósgyőri Birkózó Club versenyzője volt. Nevelőedzője Rusznyák József, edzője Gutman József volt. 1985-ben 65 kg-ban hetedik volt kötöttfogásban az ifjúsági Európa-bajnokságon. Az IBV-n második lett. Az 1986-os junior Eb-n szabadfogásban bronzérmet szerzett. Ugyanebben az évben az ifjúsági világbajnokságon kötöttfogásban arany-, szabadfogásban bronzérmes volt. 1987-ben a felnőtt világbajnokságon a kilencedik, az Európa-bajnokságon hatodik volt. A junior vb-n ötödik helyen végzett. Ebben az évben mindkét szakág magyar bajnokságát megnyerte súlycsoportjában. 1988-ban felnőtt Európa-bajnok lett. Az olimpián nyolcadik volt.

1989-ben megvédte Eb aranyérmét. A világbajnokságon ötödik volt. 1990-ben világ kupát nyert. Az Európa-bajnokságon negyedik, a világbajnokságon bronzérmes lett. A következő évben bronzérmes volt az Európa-bajnokságon. A világbajnokságon kiesett. 1992-ben második volt a kontinensbajnokságon. Ezzel kvalifikálta magát az olimpiára. A barcelonai olimpián aranyérmet nyert.

1993-ban helyezetlen volt 74 kg-ban az Európa-bajnokságon és a világbajnokságon is. A következő évben újra a 68 kg-ban versenyezve Európa-bajnok lett. A világbajnokságra kiutazott, de az egyik edzés során sérülést szenvedett így nem indult el. Nem sokkal ezután szárkapocscsonttörést szenvedett. 1995-ben a világbajnokságon ezüstérmes lett. 1996-ban egy újabb lábsérülés után ismét Európa-bajnok volt. Az olimpián kiesett a versenyből. 1997-ben a felkészülését egy bokacsontrepedés akadályozta, így nem indult a vb-n. 1998-ban visszavonult.

Ezt követően fiatal birkózók edzéseit vezette. 2000-ben újra versenyzett, de az Eb-csapatba nem tudott bekerülni. 2003-ban, a veterán világbajnokságon bronzérmes volt. 2004-ben a szabadfogású ob-n második lett. 2006-ban a Diósgyőri Birkózó Club elnöke lett.

Eredeti szakmája szakács. 1990-ben, 1994-ben és 1998-ban az országgyűlési, 2002-ben és 2006-ban az önkormányzati választáson indult a Fidesz színeiben, de egyszer sem jutott mandátumhoz.

Nemzetközi eredményei 
 1986 ifjúsági vb aranyérmes kötöttfogás 65 kg
 1986 ifjúsági vb bronzérem szabadfogás, 65 kg
 1986 világkupa 4. helyezett kötöttfogás, 65 kg
 1986 Junior Eb bronzérem, szabadfogás, 68 kg
 1987 Nagydíj bronzérem, kötöttfogás, 68 kg
 1987 Eb 6. helyezett kötöttfogás, 68 kg
 1988 Fila nagydíj és gála aranyérem kötöttfogás, 68 kg
 1988 Eb aranyérem, kötöttfogás, 68 kg
 1989 Eb aranyérem, kötöttfogás, 68 kg
 1989 vb 5. helyezett kötöttfogás, 68 kg
 1990 Eb 4. helyezett kötöttfogás, 68 kg
 1990 vb bronzérem, kötöttfogás, 68 kg
 1991 Eb bronzérem kötöttfogás, 68 kg
 1992 Nagydíj ezüstérem, kötöttfogás, 68 kg
 1992 XXV. Olimpia Barcelona aranyérem kötöttfogás, 68 kg
 1994 Eb aranyérem, kötöttfogás, 68 kg
 1995 vb ezüstérem, kötöttfogás, 68 kg
 1996 Eb aranyérem kötöttfogás, 68 kg
 1996 XXVI. Olimpia 22. helyezett kötöttfogás, 68 kg

Díjai, elismerései
A Magyar Köztársasági Érdemrend kiskeresztje (1992)
Miskolc díszpolgára (1993)
Az év magyar birkózója (1994, 1995, 1996)
Az év magyar férfi sportolója választás, második helyezett (1995)
Az év miskolci sportolója (1997)

Források 
 Dobrossy István: Miskolc írásban és képekben 3. (Miskolc, 1996)

További információk 
 Repka Attila a kf válogatottnál lesz edző
 Miskolc díszpolgárai

Magyar birkózók
Magyar olimpiai bajnokok
Olimpiai bajnokok (1992)
Olimpiai bajnokok (birkózás)
Miskolciak
Fidesz-tagok
Miskolc díszpolgárai
1968-ban született személyek
Élő személyek